 NA MARY WANGARI WANAKANDARASI waliofanyia serikali za kaunti kazi mbalimbali watalazimika kusubiri kwa muda usiojulikana kabla ya kupata malipo yao karibu mwaka mmoja tangu Bunge la 13 lilipochukua usukani. Haya yanajiri huku Seneti ikikabiliwa na kitendawili cha kusaka muafaka wa kudumu kuhusiana na kero ya malimbikizo ya madeni ambayo imewakatiza tamaa wanakandarasi wengi wenye mikataba na serikali za kaunti. Kamati ya Seneti kuhusu Fedha na Bajeti imewamulika magavana wanaolipa sehemu tu au madeni ya kiwango cha chini huku wengine wakikataa kuyalipa kabisa hata baada ya kuidhinishwa na Mkaguzi Mkuu wa Hesabu za Serikali. Kamati hiyo inayoongozwa na Seneta wa Mandera Ali Roba kama mwenyekiti imewashutumu magavana wapya wanaokwamilia malipo hayo kama njia mojawapo ya kuwaadhibu wafanyabiashara waliokataa kufadhili kampeni zao katika uchaguzi mkuu uliopita. Waudasheria wamehoji mtindo wa serikali za kaunti kuwalipa wanakandarasi wanaodai kiwango cha chini cha hela huku waliomimina mamilioni ya pesa kwa miradi wakiachwa kutaabika. Baadhi ya wanakandarasi sasa huenda wakalazimika kuelekea kortini kutafuta haki hasa katika kaunti zinazodaiwa kiwango cha juu zaidi cha malimbikizo ya madeni zikiongozwa na Nairobi (Sh2.35 bilioni) na Kisii (Sh1.69 bilioni). Katika Kaunti ya Kisii kwa mfano, Gavana Simba Arati alihitajika kufafanua jinsi alivyofikia uamuzi kwamba ni Sh235 milioni pekee zilizo halali na zinazopaswa kulipwa miongoni malimbikizo ya madeni kiasi cha Sh1.69 bilioni. “Japo ni muhimu kwa magavana kuwa makini na kufuata sheria, wanahitajika vilevile kuwajali wanakandarasi. Jiweke katika nafasi yao. Ni uchungu mno kufanya kazi lakini ifikapo malipo inakuwa mvutano,” alisema Seneta Roba ambaye ni Mwenyekiti wa Kamati hiyo. Seneta Roba aliwashutumu wakuu wa kaunti wanaoorodhesha baadhi ya madeni kama “yasiyofaa” bila kutoa ufafanuzi wa kina kama njia ya kukwepa kulipa. “Hali kwamba umewasilisha ripoti kwa Mkaguzi wa Hesabu za Serikali haimaanishi hutowajibika. Usitumie “yasiyofaa” kama kauli ya kurembesha inayokuepusha na wajibu wako. Usitafute vijisababu,” alisema. “Tunaona jengo, ishara tosha kwamba pesa zilitumika ilhali unasema malipo hayo ‘hayafai’. Ikiwa mwanakandarasi hajakamilisha kazi, andaa ripoti kuonyesha kazi aliyofanya na iliyosalia ikiwemo sehemu ya malipo. Mwanakandarasi ana hiari ya kumaliza kazi kuambatana na masharti au kukatiza mkataba,” alifafanua Seneta wa Kakamega Dkt Boni Khalwale. Kwa upande wake, Gavana Arati alisisitiza kwamba, “tutawasaidia wanakandarasi wote waliowasilisha stakabadhi zinazohitajika kisheria”. Aidha, alisema serikali yake inaendesha mpango ambapo wanakandarasi wanaweza kufuatilia kuhusu malipo yao. Kamati imempa Mkuu huyo wa kaunti hadi Oktoba 30 kuwasilisha ripoti kamili kuhusu malipo ya malimbikizo ya madeni kwa wanakandarasi. Seneta wa Kisii Richard Onyonka alisema hata baada ya kutoa ahadi tele za kushughulikia malimbikizo ya madeni wakati wa kampeni magavana wengi wamesahau na kuwaacha wanakandarasi wakizungushwa na kutaabika. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  